Elektroenerģijas kopīgošana — aktīvā lietotāja saražotās un sistēmā nodotās elektroenerģijas nodošana citiem galalietotājiem, tajā skaitā aktīvajiem lietotājiem, vai elektroenerģijas energokopienā saražotās un sistēmā nodotās elektroenerģijas nodošana elektroenerģijas energokopienas biedriem vai daļu turētājiem.
Elektroenerģijas tirgus likums piedāvā regulējumu kopienu veidošanai elektroenerģijas jomā un aktualizē jaunus terminus kā aktīvais lietotājs, aktīvie lietotāji, kas darbojas kopīgi, elektroenerģijas energokopienas un elektroenerģijas kopīgošana. (Skat. VIII.2 nodaļu).
Lai elektroenerģijas kopīgošana kļūtu iespējama visiem sadales sistēmas lietotājiem, ir jāizstrādā noteikumi par kopīgošanas tehniskajiem risinājumiem (uzskaiti un norēķiniem) un iesaistīto pušu atbildības jomām (aktīvie lietotāji, energokopienas, komersanti, sadales sistēmas operatori).